KOMMISSIONENS BESLUTNING
af 15. februar 2006
om særlig finansiel støtte fra Fællesskabet i forbindelse med undersøgelsen for TSE-resistente PrP-gener hos geder, fremlagt af Cypern, for 2006
(meddelt under nummer K(2006) 408)
(Kun den græske udgave er autentisk)
(2006/140/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
Udryddelse af transmissible spongiforme encephalopatier (TSE) hos små drøvtyggere, herunder bovin spongiform encephalopati (BSE), der menes at være årsag til den dødelige variant af Creutzfeldt-Jakobs sygdom hos mennesker, er af stor betydning for dyresundheden og forbrugerbeskyttelsen.
(2)
For fårs vedkommende er selektion af resistente PrP-gener (prionproteingener) et vigtigt redskab for udryddelse af TSE. Derfor er der ved Kommissionens beslutning 2003/100/EF (2) fastsat minimumskrav til udarbejdelse af avlsprogrammer med henblik på TSE-resistens hos får. Der foreligger imidlertid kun meget begrænsede oplysninger om TSE-resistente PrP-gener hos geder.
(3)
Det er nødvendigt at verificere eksistensen af TSE-resistente genotyper hos geder for at udforme EF-veterinærbestemmelser, navnlig vedrørende bekæmpelse og mulig udryddelse af TSE hos sådanne dyr.
(4)
De cypriotiske myndigheder fremlagde i 2005 et toårigt nationalt program for undersøgelse for TSE-resistente genotyper hos geder med henblik på at opnå finansiel støtte fra Fællesskabet. Undersøgelsen har til formål at se nærmere på PrP-genet hos de cypriotiske geder med henblik på at bekræfte resultaterne fra tidligere foreløbige undersøgelser, hvor der blev fundet særlige PrP-polymorfismer, der er tegn på TSE-resistens, og med henblik på at evaluere dataene for at kunne bestemme den grundlæggende forekomst af TSE-resistente PrP-gener hos geder. TSE-prævalensen hos geder i Cypern er meget høj, og det er derfor relevant, at det er Cypern, der gennemfører et sådant pilotprojekt. Det er meningen, at undersøgelsen begynder den 1. januar 2006.
(5)
Undersøgelsen gennemføres af veterinærtjenesterne under Cyperns Ministerium for Landbrug, Naturressourcer og Miljø. EF-referencelaboratoriet for TSE vil varetage et videnskabeligt tilsyn med undersøgelsen.
(6)
Ifølge artikel 3, stk. 2, i Rådets forordning (EF) nr. 1258/1999 (3) skal veterinær- og plantesundhedsforanstaltninger, som foretages i henhold til EF-reglerne, finansieres af Den Europæiske Udviklings- og Garantifond for Landbruget, Garantisektionen; hvad angår finanskontrollen finder artikel 8 og 9 i Rådets forordning (EF) nr. 1258/1999 anvendelse.
(7)
Fællesskabet yder finansiel støtte, under forudsætning af, at de planlagte foranstaltninger gennemføres som planlagt, og at myndighederne fremlægger alle de nødvendige oplysninger inden for de fastsatte tidsfrister. Af budgetmæssige grunde træffes der beslutning om Fællesskabets støtte hvert år.
(8)
Det er nødvendigt at fastlægge, hvilken omregningskurs der skal anvendes for de betalingsanmodninger, der indgives i national valuta som defineret i artikel 1, litra d), i Rådets forordning (EF) nr. 2799/98 af 15. december 1998 om den agromonetære ordning for euroen (4).
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Programmet for undersøgelse for TSE-resistente PrP-gener hos geder, fremlagt af Cypern, godkendes for en 12-måneders periode at regne fra den 1. januar 2006.
2. Fællesskabets finansielle støtte til det program, der er omhandlet i stk. 1, dækker op til 100 % af Cyperns udgifter (ekskl. moms) til laboratorieprøver i overensstemmelse med bilagets kapitel 1. Den samlede støtte udgør dog højst 47 500 EUR.
Artikel 2
1. Den finansielle støtte, jf. artikel 1, stk. 2, udbetales til Cypern, under forudsætning af, at programmet gennemføres i overensstemmelse med de relevante EF-forskrifter, herunder konkurrencereglerne og bestemmelserne om indgåelse af offentlige kontrakter, og på de betingelser, der er fastsat i litra a)-e):
a)
Cypern sætter de love og administrative bestemmelser, der er nødvendige for at gennemføre undersøgelsen, i kraft senest den 1. januar 2006.
b)
Cypern fremsender en finansiel og teknisk interimsevaluering, der dækker de første otte måneder af programmet, senest to måneder efter referenceperiodens ophør. Rapporten skal være i overensstemmelse med modellen i bilagets kapitel 2.
c)
Cypern fremsender senest den 31. marts 2007 en endelig rapport om gennemførelsen af undersøgelsen i dens helhed og om resultaterne heraf for hele den periode, hvori der er ydet finansiel støtte fra Fællesskabet. Rapporten skal ligeledes indeholde en teknisk og finansiel evaluering for 2006, som er i overensstemmelse med modellen i bilagets kapitel 2, ledsaget af dokumentation for de afholdte udgifter.
d)
Disse rapporter skal indeholde væsentlige, værdifulde tekniske og videnskabelige data, som er i tråd med formålet med EF-foranstaltningen.
e)
Cypern gennemfører programmet som planlagt.
2. Overholdes tidsfristen i stk. 1, litra c), ikke, nedsættes støtten med 25 % den 1. maj, 50 % den 1. juni, 75 % den 1. juli og 100 % den 1. september 2007.
Artikel 3
Omregningskursen for betalinger af refusionsanmodninger i national valuta, der indsendes i måneden »n«, er kursen den 10. dag i måneden »n+1« eller kursen den første forudgående dag, for hvilken man råder over en generel kursnotering.
Artikel 4
Denne beslutning finder anvendelse fra den 1. januar 2006.
Artikel 5
Denne beslutning er rettet til Republikken Cypern.
Udfærdiget i Bruxelles, den 15. februar 2006.